B4-1085, 1090, 1103, 1135 και 1142/98

Ψήφισμα σχετικά με τη θρησκευτική αδιαλλαξία και τον αυταρχισμό στο Πακιστάν

Το Ευρωπαϊκό Κοινοβούλιο,

- έχοντας υπόψη το Χάρτη για τα Ανθρώπινα Δικαιώματα των Ηνωμένων Εθνών,

- έχοντας υπόψη τη συμφωνία συνεργασίας που διαπραγματεύονται επί του παρόντος η Ευρωπαϊκή Ένωση και το Πακιστάν, και τις αναφορές αυτής στα ανθρώπινα δικαιώματα και τις δημοκρατικές αρχές,

- έχοντας υπόψη τα προηγούμενα ψηφίσματά του για τα ανθρώπινα δικαιώματα στο Πακιστάν, και ιδίως το ψήφισμά του της 18ης Ιουνίου 1998 για τους νόμους περί βλασφημίας στο Πακιστάν ((ΕΕ C 210, 6.7.1998, σελ. 211.)),

A. ανησυχώντας έντονα για τη δολοφονία, στις 18 Νοεμβρίου 1998, εννέα χριστιανών στην πόλη της Noshehra, που αποτελεί την τελευταία σειράς πράξεων βίας κατά θρησκευτικών μειονοτήτων,

Β. ανησυχώντας για τις διακρίσεις εις βάρος μελών των μειονοτήτων Ahmadi και Shia Muslim,

Γ. ανησυχώντας για το γεγονός ότι τέτοιες πράξεις βίας και αδιαλλαξίας ευνοούνται στην πράξη από ισχύουσες νομικές διατάξεις όπως οι νόμοι για τη βλασφημία, των οποίων έχει γίνει μεγάλη κατάχρηση,

Δ. ανησυχώντας για τις καταγγελίες όσον αφορά την κλιμακούμενη βία και την επίκληση του Άρθρου 245 του Συντάγματος στις 21 Νοεμβρίου 1998 στο Καράτσι, καλώντας το στράτευμα να συνδράμει την αστυνομία και αναστέλλοντας τη δικαιοδοσία του Ανώτατου Δικαστηρίου επί των βασικών ανθρωπίνων δικαιωμάτων στις περιοχές στις οποίες έχει αναπτυχθεί ο στρατός,

Ε. αποδοκιμάζοντας την κράτηση και κακομεταχείριση δύο βουλευτών του Κινήματος Muttahida Quami, μετά από επιδρομή στα αρχηγεία της οργάνωσης στο Καράτσι την 21η Νοεμβρίου 1998,

ΣΤ. ανησυχώντας για τις πολυάριθμες συλλήψεις, την κακομεταχείριση των κρατουμένων και το θάνατο πολλών από αυτών στα κρατητήρια της αστυνομίας στο Πακιστάν,

Ζ. ανησυχώντας έντονα για το περιεχόμενο της Τροπολογίας 15 επί του Συντάγματος του Πακιστάν, που εγκρίθηκε από την Εθνοσυνέλευση στις 9 Νοεμβρίου 1998 και επί της οποίας εκκρεμεί η απόφαση της Γερουσίας,

Η. έχοντας υπόψη τις δηλώσεις πολυάριθμων πολιτικών της αντιπολίτευσης καθώς και ακτιβιστών για τα ανθρώπινα δικαιώματα στο Πακιστάν, που εξέφρασαν τη βαθιά ανησυχία τους για την πιθανή έγκριση της τροπολογίας αυτής στο Σύνταγμα και τις συνέπειες που θα έχει αυτή στις βασικές ελευθερίες των γυναικών και των θρησκευτικών μειονοτήτων,

Θ. ανησυχώντας για το γεγονός ότι, παρά τη συμπερίληψη στο νόμο της εγγύησης ότι δε θα επηρεαστούν το καθεστώς και οι νόμοι για τους μη μουσουλμάνους, οι άλλες διατάξεις του νομού καταργούν στην πράξη την εγγύηση αυτή θεσπίζοντας εκείνες ακριβώς τις προϋποθέσεις υπό τις οποίες είναι πιθανή η ένταση της εχθρότητας κατά των θρησκευτικών μειονοτήτων,

Ι. έχοντας υπόψη ότι το Πακιστάν μαζί με τη Σαουδική Αραβία και τα Ηνωμένα Αραβικά Εμιράτα είναι οι μόνες χώρες που επίσημα αναγνώρισαν το καθεστώς των Ταλιμπάν,

1. απευθύνει έκκληση προς τη Γερουσία του Πακιστάν, να απορρίψει την τροπολογία στο Σύνταγμα και καλεί όλους όσους επιθυμούν να υποστηρίξουν τα βασικά ανθρώπινα δικαιώματα και ελευθερίες να καταβάλουν προσπάθειες για την απόρριψή της[semigr ]

2. εκφράζει εκ νέου την έκκλησή του για την αναθεώρηση του νόμου περί βλασφημίας, του οποίου συνεχίζει να γίνεται κατάχρηση προκειμένου να καταπιέζονται θρησκευτικές μειονότητες, και ζητεί να αναληφθεί δράση για την αποφυγή καταχρήσεων ενόσω παραμένει σε ισχύ ο νόμος αυτός[semigr ]

3. ζητεί από την κυβέρνηση του Πακιστάν να λάβει αποτελεσματικά μέτρα για τη βελτίωση των ανθρωπίνων δικαιωμάτων συμπεριλαμβανομένων και των συνθηκών κράτησης[semigr ]

4. ζητεί να εξετασθεί το ενδεχόμενο πολιτικής για ευρύτερη διαβούλευση και διάλογο στο Sindh και ιδίως στο Καράτσι, αναγνωρίζοντας το γεγονός ότι η ένταση της καταπίεσης δεν μπορεί παρά να επιδεινώσει τα σοβαρά προβλήματα που αντιμετωπίζει η πόλη[semigr ]

5. καλεί το Πακιστάν να σταματήσει να υποστηρίζει το καθεστώς των Ταλιμπάν στο Αφγανιστάν και να σταματήσει την επέκταση των ισλαμικών σχολείων και των κέντρων των Ταλιμπάν στο Πακιστάν[semigr ]

6. υπενθυμίζει στο Πακιστάν τη σημασία που προσδίδει η ΕΕ στο σεβασμό των ανθρωπίνων δικαιωμάτων που αποτελούν αναπόσπαστο μέρος της υπό διαπραγμάτευση συμφωνίας συνεργασίας[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τη SAARC και στην Κυβέρνηση, την Εθνοσυνέλευση και τη Γερουσία του Πακιστάν.